**Materias de libre configuración autonómica de elección para os centros docentes**

**Xeografía e Historia de Galicia**

Introdución

A realidade xeográfica e histórica de Galicia, como unha das tres nacionalidades históricas recollidas na Constitución española de 1978, debido a evidentes especificidades (xeográficas, históricas, culturais e mais unha lingua de seu), demanda o estudo científico dos aspectos históricos, xeográficos e antropolóxicos de maior transcendencia para coñecer e explicar a evolución e a situación da sociedade galega actual. Daquela, a materia de Xeografía e Historia de Galicia complementa os coñecementos e as competencias que lle achegan ao alumnado as materias de Historia de España, de Historia do Mundo Contemporáneo e de Historia da Arte, polo que debe afondar no coñecemento crítico das especificidades históricas de Galicia en perspectiva comparada co resto do Estado español e co contexto mundial.

A selección de contidos desta materia atende á descrición dos procesos e dos fenómenos máis salientables da conformación xeográfica e histórica de Galicia, cun tratamento en profundidade das transformacións da época contemporánea ata o presente. A dita selección de contidos fomenta, tamén, a aplicación de técnicas de análise de fontes diversas e perspectivas interpretativas específicas das ciencias sociais, así como o estudo do pasado na aula e no contexto escolar, como estratexia de ensino e aprendizaxe que favoreza a comprensión crítica da multicausalidade histórica e das características da Galicia actual. Os referidos contidos organizan cronoloxicamente e tematicamente os aspectos económicos, sociais, político-instucionais e culturais que marcaron o devir histórico de Galicia.

O estudo desta materia debe fomentar a capacidade para contextualizar cronoloxicamente e espacialmente o espazo xeográfico e os feitos e procesos históricos, interrelacionando as variables económicas, políticas, sociais e culturais. Deste xeito, o alumnado será quen de analizar fontes diversas, sintetizando a información e elaborando interpretacións razoadas e multicausais, utilizando para iso tanto o material bibliográfico e as fontes escritas como os medios propios das tecnoloxías da información e da comunicación dixital. A materia desenvolverá, tamén, as competencias clave.

Xa que logo, as competencias clave sociais e cívicas, e de conciencia e expresións culturais reciben un tratamento moi específico relacionado cos contidos que son propios á xeografía e á historia de Galicia. Ademais, as competencias lingüística, dixital e de aprender a aprender están presentes de maneira constante na súa vertente máis instrumental e deben impregnar todo o que sexa posible o desenvolvemento curricular da materia. O traballo competencial matemático e en ciencias e tecnoloxía tratarase moi especialmente a través das ciencias auxiliares da xeografía e da historia, como a estatística ou os métodos numéricos aplicados ás ciencias sociais. A competencia clave de sentido de iniciativa e espírito emprendedor debe estar moi presente nas vertentes máis actitudinais da competencia (saber ser) e na de coñecemento procedemental, potenciando deste xeito no alumnado as actitudes e as capacidades de investigación con criterio científico e metodolóxico, tolerancia, sentido crítico, predisposición ao diálogo, asunción de responsabilidades compartidas, respecto polo patrimonio cultural e ambiental de Galicia, e compromiso coa súa preservación e posta en valor. O tratamento metodolóxico da materia débese axustar ao nivel competencial inicial do alumnado, respectando distintos ritmos e estilos de aprendizaxe que teñan en conta a atención á diversidade. Xeografía e Historia de Galicia permite desenvolver metodoloxías activas, nas que o traballo individual e cooperativo estean permanentemente presentes, con elaboración de diferentes tipos de materiais, integrando de forma especial as TIC.

|  | Xeografía e Historia de Galicia. 2º de bacharelato | | |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
|  | Bloque1. Aspectos metodolóxicos | | |  |
| 1. d 2. e 3. g 4. h 5. i 6. l 7. p | 1. B1.1. Localización no tempo e no espazo e contextualización dos procesos, as estruturas e os acontecementos relevantes da xeografía e a historia de Galicia, identificando os elementos que contribuíron a configurar os trazos da paisaxe, das formas de poboamento e da sociedade galega actual:  * Coñecemento das ferramentas e dos métodos propios da ciencia xeográfica. Análise de planos, mapas e representacións gráficas. Dominio do concepto de espazo xeográfico. * Método histórico: procura, selección e interpretación da información procedente de diversas fontes primarias e secundarias (textos, mapas, gráficos, imaxes, documentación familiar e persoal, prensa e arquivos locais), así como a fornecida polas tecnoloxías da información e da comunicación, para elaborar explicacións históricas rigorosas por escrito ou oralmente. * Elaboración de traballos sobre procesos e feitos destacados da historia e da xeografía de Galicia, aplicando as técnicas de investigación propias das ciencias sociais no contorno espacial e relacional do alumnado, formulando explicacións en perspectiva comparada cos marcos español, europeo e global. | 1. B1.1. Coñecer e utilizar adecuadamente as técnicas básicas de investigación en ciencias sociais, como seleccionar a información relevante en fontes diversas primarias (históricas) e secundarias (historiográficas) en bibliotecas, internet, etc., e analizala criticamente no marco das explicacións actuais sobre o pasado colectivo e a conformación da identidade xeográfica e histórica galega, utilizando con rigor o vocabulario específico da materia. | 1. XHGB1.1.1. Selecciona, analiza e utiliza a información que achega a documentación xeográfica e histórica de diversa natureza, e manexa as tecnoloxías da información e da comunicación. | 1. CAA 2. CD 3. CCEC |
| 1. XHGB1.1.2. Formula explicacións razoadas e críticas da evolución xeográfica e histórica de Galicia, comunicadas oralmente e por escrito, que demostren as súas capacidades para chegar a sínteses e conclusións relevantes, alcanzando o desenvolvemento da conciencia para a preservación do patrimonio cultural e da paisaxe galega. | 1. CAA 2. CD 3. CCEC 4. CSC |
|  | Bloque 2. O medio físico de Galicia: relevo, clima e formas de hábitat | | |  |
| 1. d 2. e 3. g 4. I 5. l | 1. B2.1. Características físicas do territorio galego: formación do relevo, unidades xeomorfolóxicas, acción erosiva e tipos de solo. | 1. B2.1. Distinguir as singularidades do espazo xeográfico galego, situando e analizando as súas unidades de relevo. | 1. XHGB2.1.1. Identifica e coñece as unidades xeomorfológicas de Galicia e coñece a súa evolución xeolóxica. | 1. CMCCT 2. CAA |
| 1. e 2. g 3. n | 1. B2.2. Variantes climáticas de Galicia e factores que as determinan. | 1. B2.2. Distinguir as variantes climáticas galegas, sinalando os elementos e os factores que as conforman. | 1. XHGB2.2.1. Describe e compara as variantes climáticas de Galicia, analizando os factores e os elementos característicos destes a través de mapas de tempo, gráficas climáticas, etc. | 1. CMCCT 2. CAA 3. CD |
| 1. b 2. g 3. l 4. p | 1. B2.3. Rede hidrográfica de Galicia. | 1. B2.3. Describir as cuncas fluviais galegas e analizar o aproveitamento destes recursos hídricos. | 1. XHGB2.3.1. Identifica os recursos hídricos e relaciónaos coas súas posibilidades de aproveitamento sustentable. | 1. CMCCT 2. CD 3. CSC |
| 1. a 2. g 3. h 4. i 5. l 6. p | 1. B2.4. Paisaxes naturais galegas. | 1. B2.4. Describir e reflectir nun mapa as paisaxes naturais de Galicia e relacionar o medio natural coa actividade humana. | 1. XHGB2.4.1. Localiza no mapa as paisaxes naturais, e identifica e formula os problemas suscitados pola acción humana. | 1. CMCCT 2. CD 3. CCEC |
|  | Bloque 3. A poboación e os sectores produtivos de Galicia | | |  |
| 1. b 2. c 3. g 4. i 5. l | 1. B3.1. Fontes e procedementos para o estudo da demografía de Galicia. Evolución histórica e realidade actual:  * Distribución territorial da poboación. Desequilibrios entre a costa e o interior. * Movementos naturais de poboación. * Migracións históricas e actuais: razóns estruturais e conxunturais. * Espazo urbano de Galicia. Eixe atlántico. | 1. B3.1. Analizar a realidade demográfica galega e a súa evolución histórica, e comprender os factores que a determinan e a cuestión do avellentamento poboacional. Identificar as redes urbanas de Galicia. | 1. XHGB3.1.1. Identifica e analiza os problemas demográficos e urbanos, coa metodoloxía que lle é propia. | 1. CMCCT 2. CD 3. CCEC 4. CSC |
| 1. d 2. e 3. p | 1. B3.2. Evolución histórica dos sistemas de explotación agraria, gandeira e forestal en Galicia. Pesca e acuicultura. Política agraria común (PAC). | 1. B3.2. Identificar o espazo rural e as actividades do sector primario (agricultura e gandaría). Apreciar a importancia do mar na economía e na sociedade galegas (evolución das técnicas de pesca e industrialización do sector), así como os riscos e as oportunidades da explotación forestal. | 1. XHGB3.2.1. Identifica e coñece as actividades propias do sector primario, así como a modernización agraria de Galicia experimentada a partir do primeiro terzo do século XX. | 1. CSC 2. CSIEE |
| 1. a 2. b 3. h | 1. B3.3. Fontes de enerxía e espazo industrial galego. Proceso de industrialización en Galicia. Fortalezas e debilidades dos sectores industriais galegos. | 1. B3.3. Recoñecer os factores da industria en Galicia. Describir os eixes de desenvolvemento industrial. Identificar as liñas mestras da problemática industrial galega. | 1. XHGB3.3.1. Analiza as características do desenvolvemento industrial e comercial en Galicia, e explica os problemas e as expectativas principais de desenvolvemento na actualidade. | 1. CD 2. CSIEE |
| 1. m 2. l | 1. B3.4. Terciarización da economía galega. Influencia no PIB. Análise dos servizos e distribución do territorio. Transportes: eixes de fluxo comercial. Espazos turísticos como realidade e oportunidade de futuro. | 1. B3.4. Analizar a terciarización da economía galega, utilizando as fontes dispoñibles na rede e na bibliografía. Coñecer as pautas do seu desenvolvemento e os seus sectores. | 1. XHGB3.4.1. Explica a incidencia do sector de servizos na economía galega, e comenta gráficas e estatísticas que expliquen a articulación do tecido comercial e as súas múltiples interrelacións. | 1. CSC 2. CSIEE 3. CD |
|  | Bloque 4. As raíces históricas de Galicia | | |  |
| 1. d 2. i 3. l 4. n 5. p | 1. B4.1. Prehistoria de Galicia:  * Primeiras pegadas do ser humano en Galicia: Paleolítico. Grandes depósitos de Portomaior, Arbo, as Gándaras de Budiño e a cova Eirós en Triacastela. Home de Cro-Magnon: depósito de Cova da Valiña en Castroverde. * Megalitismo e Idade dos Metais. Apertura das primeiras relacións atlánticas de intercambio. * Cultura castrexa. Transición definitiva do acampamento á aldea, entendida como o paso dun sistema tradicional, baseado nun réxime económico de modelo itinerante, á plena sedentarización. Progresiva aparición de grandes poboacións como os paradigmáticos de Santa Tegra, Vigo, San Cibrán de Las ou Elviña, cunhas novas concepcións urbanísticas e considerables estruturas defensivas. | 1. B4.1. Recoñecer e valorar os procesos máis significativos para a formación histórica da identidade de Galicia. Coñecer a cronoloxía dos feitos culturais da prehistoria, as principais estacións arqueolóxicas e as características principais dos achados materiais, e valorar a súa significación documental. | 1. XHGB4.1.1. Explica as diferenzas entre a economía e a organización social do Paleolítico e o mundo megalítico. | 1. CCL 2. CAA 3. CSC |
| 1. XHGB4.1.2. Analiza a evolución da metalurxia e a súa vinculación coas rutas atlánticas de intercambio. | 1. CAA 2. CSC 3. CMCCT |
| 1. XHGB4.1.3. Describe a evolución do mundo castrexo e coñece os principais depósitos arqueolóxicos, tanto costeiros como do interior. | 1. CCL 2. CCEC |
| 1. a 2. b 3. h 4. o | 1. B4.2. Incorporación da Fisterra atlántica á civilización romana:  * Conquista romana do Noroeste peninsular. * Proceso de romanización: organización administrativa e institucional da Gallaecia; cambios no poboamento e na estrutura social; novos usos económicos; desenvolvemento cultural do Noroeste peninsular. | 1. B4.2. Explicar a globalidade do fenómeno coñecido como a romanización, os novos usos sociais e económicos, e a articulación viaria do territorio. | 1. XHGB4.2.1. Explica, con criterios derivados da metodoloxía histórica, o concepto de romanización. | 1. CCL 2. CCEC |
| 1. c 2. d 3. e | 1. B4.3. Reino suevo, avances na cristianización e integración na monarquía visigoda. | 1. B4.3. Procurar información sobre a monarquía sueva, o seu ámbito territorial e a súa organización, e explicar as circunstancias que a levaron a verse dominada polos visigodos. | 1. XHGB4.3.1. Resume as características do reino dos suevos canto a organización política, modo de vida, crenzas e polaridade social. | 1. CCL 2. CAA 3. CSC |
| 1. a 2. c 3. d 4. e 5. f 6. g 7. n 8. o 9. p | 1. B4.4. Galicia na Idade Media:  * Características da sociedade feudal galega; integración no reino astur-leonés; primeira acepción de Galicia como Reino e o seu mantemento honorífico ao longo do Antigo Réxime. Expansión artesanal, comercial e urbana arredor dos camiños de Santiago e das zonas costeiras: Compostela e Pontevedra. Auxe do monacato. * Mudanzas baixomedievais: crise demográfica; economía urbana e vilega: conflitos sociais e guerras irmandiñas; pacificación do territorio e nova administración estendida polos Reis Católicos. | 1. B4.4. Analizar os fundamentos xeopolíticos da mudante estrutura dos reinos peninsulares en permanente dialéctica con Al-Andalus e o papel representado polo territorio galego. Entender a evolución dos tempos medievais cara ao restablecemento das producións artesanais e os intercambios comerciais, baixo os parámetros dunha sociedade fondamente estamental, valorando a importancia cardinal do camiño de Santiago. | 1. XHGB4.4.1. Explica a evolución política dos reinos peninsulares e o papel representado polo territorio de Galicia nese proceso. | 1. CSC 2. CAA |
| 1. XHGB4.4.2. Comenta a evolución económica da Galicia medieval posta en relación coa súa estrutura social. | 1. CSC 2. CCL |
| 1. XHGB4.4.3. Elabora un traballo que explica a transcendencia do camiño de Santiago na Idade Media europea, sinalando os diferentes camiños a Compostela e as principais poboacións que atravesan. | 1. CCEC 2. CD |
|  | Bloque 5. Galicia no Antigo Réxime (séculos XVI a XVIII) | | |  |
| 1. a 2. b 3. h | 1. B5.1. O Reino de Galicia no Antigo Réxime. A integración dunha sociedade tradicional nos presupostos da monarquía hispánica. | 1. B5.1 Analizar e explicar os cambios estruturais producidos en Galicia durante o Antigo Réxime no contexto peninsular e europeo. | 1. XHGB5.1. Explica as consecuencias das reformas administrativas implantadas polos Reis Católicos e as características da expansión demográfica e económica dos séculos XVII e XVIII, comparándoas co contexto ibérico e europeo da época. | 1. CCL 2. CSC |
| 1. g 2. i 3. l 4. ñ | 1. B5.2. Éxito dunha sociedade tradicional: demografía galega no Antigo Réxime. | 1. B5.2. Explicar as peculiaridades do intenso crecemento da demografía galega na Idade Moderna, a pronta superación da crise do século XVII e o forte crecemento experimentado no século XVIII, facendo referencia ao caso específico de Ferrol en relación co establecemento do arsenal e do estaleiro real. | 1. XHGB5.2.1. Representa gráficas explicativas das tendencias demográficas. | 1. CD 2. CAA 3. CMCCT |
| 1. g 2. i 3. l | 1. B5.3. Actividades económicas: economía de base agraria; manufacturas artesanais e iniciativas protoindustriais (transformacións nos sectores do curtume, a pesca e a metalurxia); exemplo de Sargadelos; comercio interior e exterior (intercambios con América); establecemento do arsenal de Ferrol. | 1. B5.3. Analizar a estrutura xeral dun sistema produtivo de Antigo Réxime de base agraria e economía de subsistencia. Explicar as claves de acumulación de capital necesarias para o desenvolvemento comercial e manufactureiro. | 1. XHGB5.3.1. Elabora traballos sobre o desenvolvemento da economía galega de Antigo Réxime. | 1. CD 2. CMCCT |
| 1. a 2. b 3. c 4. m | 1. B5.4. A sociedade galega durante a Idade Moderna: elites rurais (nobreza absentista e fidalguía rendista), campesiñado, diversos sectores do clero, comerciantes, e artesáns e artesás nas vilas e nas cidades. Formas de vida e mentalidades colectivas dos grupos sociais. | 1. B5.4. Describir as características da sociedade estamental galega do Antigo Réxime. | 1. XHGB5.4.1. Fai un relato crítico en torno ás estruturas sociais na Idade Moderna. | 1. CCL 2. CSC |
| 1. a 2. b 3. n 4. p | 1. B5.5. Institucións políticas do Antigo Réxime; organización do territorio e reformismo borbónico en Galicia: Real Audiencia, Xunta do Reino, corrixidores e intendentes, fábricas e arsenais. Ilustración en Galicia: ensino, ciencia, pensamento e cultura letrada; reflexións de arbitristas e ilustrados. | 1. B5.5. Describir as principais institucións galegas da Idade Moderna: Xunta do Reino de Galicia, Real Audiencia, Real Intendencia e concellos. | 1. XHGB5.5.1. Describe as principais institucións da Galicia do Antigo Réxime, as súas funcións e a súa evolución histórica. | 1. CSC |
|  | Bloque 6. Inercias e transformacións: Galicia no tránsito ao liberalismo | | |  |
| 1. a 2. c 3. d 4. h | 1. B6.1. Absolutistas e liberais:  * Papel da Igrexa; guerra contra Francia; problema carlista e expansión do liberalismo nas cidades durante o reinado de Fernando VII. * Implantación da nova estrutura político-administrativa e institucional do Estado liberal en Galicia durante o reinado de Isabel II. Provincialismo. | 1. B6.1. Caracterizar as grandes correntes ideolóxicas e os movementos sociopolíticos que propiciaron a evolución histórica da Galicia contemporánea, desde una sociedade rexida baixo o predominio dos grupos sociais tradicionais ata o triunfo do liberalismo. | 1. XHGB6.1.1. Entende os principios ideolóxicos que influíron na evolución da organización política da sociedade galega dos séculos XIX e XX, desde a desmobilización imposta polo clientelismo ata a construción dunha sociedade aberta, inclusiva e participativa. | 1. CCL 2. CAA 3. CSC |
| 1. c 2. l | 1. B6.2. Difícil tránsito da sociedade e a demografía galega cara á modernidade:  * Esgotamento do complexo agrario e crise das manufacturas domésticas na primeira metade do século XIX: desaxustes demográficos e comezos da emigración masiva a América. * Desigual balance do proceso desamortizador. * Permanencias no mundo rural e os cambios lentos nas vilas e cidades: devalar das vellas elites rurais e formación dunha pequena burguesía comercial de orixe foránea. | 1. B6.2. Describir as dificultades do tránsito dunha economía e unha estrutura demográfica tradicionais cara á modernidade. | 1. XHGB6.2.1. Describe as dificultades suscitadas polo cambio de paradigma político e social no século XIX galego. | 1. CMCTT 2. CD 3. CSC |
| 1. XHGB6.2.2. Elabora un repertorio gráfico que reflicta os resultados dos procesos desamortizadores en Galicia. |
| 1. a 2. b 3. e | 1. B6.3. Galicia na Restauración: as quendas e o fenómeno do caciquismo. Redes clientelares dos partidos dinásticos como mecanismo de exercicio do poder; organizacións políticas dos novos grupos sociais; mobilización agrarista do campesiñado. | 1. B6.3. Explicar a arquitectura do proceso político e institucional ideado por Cánovas del Castillo e a súa aplicación en Galicia. Fortalezas e debilidades da quenda pacífica. | 1. XHGB6.3.1. Describe o funcionamento real do sistema político da Restauración. | 1. CCL 2. CSC 3. CCEC |
|  | Bloque 7. Galicia no camiño da modernización (1874-1936) | | |  |
| 1. l 2. c | 1. B7.1. Unha sociedade en cambio:  * Evolución demográfica e éxodo ultramarino: características e consecuencias da emigración de retorno. * Auxe da burguesía industrial e comercial; proletarización do campesiñado; desaparición da fidalguía; persoas retornadas da emigración. * Transformacións no sistema agrario galego: mercantilización das pequenas explotacións familiares, privatización dos montes comunais, especialización produtiva, e aplicación dos avances científicos e tecnolóxicos nas primeiras décadas do século XX. * Desenvolvemento industrial e comercial: pesca, sector hidroeléctrico, comunicacións e sistema financeiro; orixes da banca galega. | 1. B7.1. Describir as características da industrialización, da expansión comercial e da modernización agraria na Galicia do primeiro terzo do século XX, e os conflitos sociopolíticos derivados deses cambios estruturais. | 1. XHGB7.1.1. Describe as peculiaridades da evolución económica da Galicia anterior á Guerra Civil, a importancia dun morno desenvolvemento e as súas consecuencias sociais e políticas. | 1. CCL 2. CMCTT 3. CSC 4. CCEC |
| 1. a 2. b 3. e | 1. B7.2. Afundimento do sistema político da Restauración e procura de solucións democráticas. II República e primeiro Estatuto de Autonomía de Galicia.  * Evolución política de Galicia desde o Rexionalismo ata a xeración das Irmandades: organizacións políticas; autonomismo; Estatuto de 1936. * Polarización da sociedade galega durante a II República. Primeiras formas de participación feminina en política. | 1. B7.2. Explicar a evolución política de Galicia durante a II República ata o comezo da Guerra Civil. | 1. XHGB7.2.1. Diferencia a ideoloxía das forzas políticas de apoio e oposición á II República, e describe as súas razóns e as principais actuacións. | 1. CCL 2. CSC 3. CCEC |
|  | Bloque 8. Galicia durante a Guerra Civil e o Franquismo | | |  |
| 1. a 2. b 3. c 4. h | 1. B8.1. Guerra Civil:  * Sublevación militar e papel durante a Guerra Civil e a posguerra. * Posguerra: fame, racionamento e estraperlo; consecuencias económicas e sociais da política autárquica durante o primeiro franquismo. | 1. B8.1. Analizar a Guerra Civil e coñecer as características esencias da posguerra e a economía autárquica propia do primeiro franquismo. | 1. XHGB8.1.1. Analiza e explica a multicausalidade dos procesos históricos, a natureza dos réximes políticos e a súa capacidade para institucionalizarse e xerar apoios sociais. | 1. CCL 2. CSC 3. CCEC 4. CAA |
| 1. a 2. b 3. c 4. h | 1. B8.2. Anos do desenvolvemento e tardofranquismo:  * Pegada das políticas de desenvolvemento en Galicia: transformacións económicas e sociais; consecuencias dos plans de desenvolvemento en Galicia. * Tardofranquismo: inestabilidade política, apoios e oposición ao réxime. | 1. B8.2. Diferenciar as características do franquismo na súa evolución no tempo, especificando as transformacións políticas, económicas e sociais que se produciron. | 1. XHGB8.2.1. Diferencia as etapas do franquismo, as razóns para a perpetuación dun sistema e as súas características esenciais. | 1. CCL 2. CSC 3. CCEC 4. CSIEE |
|  | Bloque 9. Galicia na actualidade | | |  |
| 1. a 2. b 3. c 4. d | 1. B9.1. Realidade galega actual:  * Proceso autonómico e consecución do Estatuto no contexto da transición á democracia en España. * Evolución política da Galicia autonómica; construción dunha administración propia desde 1977 á actualidade. | 1. B9.1. Describir as características do proceso autonómico en Galicia, identificar as características do Estatuto de autonomía no marco da Constitución de 1978 e coñecer as organizacións e os persoeiros que protagonizaron os cambios políticos, económicos, sociais e culturais na Galicia do último cuarto do século XX. | 1. XHGB9.1. Explica as mudanzas estruturais e o papel dos actores individuais e colectivos na construción dunha sociedade democrática, participativa e comprometida coa preservación da nosa identidade cultural e da riqueza ambiental. | 1. CAA 2. CSC 3. CCEC |
| 1. a 2. b 3. c 4. f 5. p | 1. B9.2. Integración na Unión Europea e novos retos sociais e económicos:  * Proceso da integración na Unión Europea: consecuencias estruturais para os sectores produtivos e para a sociedade galega. * Cambios sociais, económicos e culturais: construción do Estado de benestar e posta en valor dos propios recursos. | 1. B9.2. Analizar a estrutura e os principios que regulan a organización política e territorial do Estado español en comunidades autónomas, e a importancia do ingreso na Unión Europea, que achegou as condicións de vida da sociedade galega aos niveis de liberdades políticas e benestar da Europa máis desenvolvida. Analizar e describir as dificultades e as oportunidades que se lle presentan na actualidade á sociedade galega. | 1. XHGB9.2. Analiza e explica o marco institucional e internacional da Galicia actual, valorando a democratización, o desenvolvemento económico e o benestar social alcanzados desde os anos 80 do século pasado. | 1. CAA 2. CSC 3. CCEC |